runetrust/blame-folketinget-dk huggingface dataset:
Jann Sjursen (KRF), 2001-01-25:
Men det, vi foreslår fra Kristeligt Folkepartis side, er altså ikke, at man skal gå op til en eksamen, men det er dog, at man med sin underskrift alligevel tilkendegiver, at man accepterer, at de spilleregler, også de værdier, som kommer til udtryk i grundloven, er dem, der er Danmarks, og det er også på den baggrund, man søger om dansk indfødsret.
Anders Samuelsen (RV), 1998-10-28:
Vi havde en debat om det i Folketinget i sidste uge, og det viste sig heldigvis, at der var en bred forståelse for og enighed om, at det er nødvendigt med bedre løsninger end dem, som vi kender i dag, på specielt spørgsmålet om forsikring mod ledighed, rettigheder til omskoling og rettigheder til ydelser fra 60-års-alderen. For det andet kunne det også være værd at kigge på, når vi igen tager udgangspunkt i arbejdsmarkedsforhold, om der kunne være en anden måde at løse bevillinger i forbindelse med arbejdspladstilretning på, end at det skal foregå over kommunen, hvis det f.eks. er AF, der står for formidlingskontakten.
Jacob Jensen (V), 2017-04-18:
Derfor synes jeg egentlig ikke, der er nogen grund til, at vi skal fraskrive os den mulighed, men som sagt har vi allerede den her afgrænsning eller ramme beskrevet i ejerskabspolitikken, der som bekendt som sagt læner sig op ad de anbefalinger, som bl.a. OECD og Komiteen for god Selskabsledelse har givet. Så på den baggrund kan vi fra Venstres side ikke så overraskende heller ikke støtte det forslag, der ligger.
Elsebeth Gerner Nielsen (RV), 2004-02-06:
Det lykkedes ministeren i sidste øjeblik med et brev til det danske mindretal at redde dem, så de nu er ligestillet med danske statsborgere, hvad angår muligheden for at leve her i landet sammen med en udenlandsk ægtefælle. Nu vil jeg ikke sige, at jeg er bombesikker, men så vidt jeg har læst mig til, står der intet om sydslesvigerne i det her lovforslag.
Jan E. Jørgensen (V), 2015-04-17:
Forslagsstillerne har den intention, at forslaget kommer til at øge forbrugerbeskyttelsen, skabe større incitament blandt producenter og selvstændige erhvervsdrivende til at fremstille og markedsføre produkter med længere levetid, og det kan vi jo ikke have noget imod i Venstre.
Peter Skaarup (DD), 2023-01-19:
For sådan som vi fra Danmarksdemokraternes side hører statsministeren, er vi faktisk ude i en situation, hvor det, som var hjerteblod for en del partier i Folketinget – faktisk et stort flertal – nemlig paradigmeskiftet, hjemsendelsespolitikken, altså det forhold, at man ikke kan komme til Danmark som flygtning og regne med at blive hængende, når nu forholdene tillader, at man kan vende tilbage, er statsministeren og regeringen nu i gang med at ødelægge.
Christian Rabjerg Madsen (S), 2023-12-05:
Jeg synes, at hensynet til åbenhed på den ene side, som jeg synes er legitimt, balancerer med det andet hensyn, som jeg også synes er legitimt, nemlig et behov for at beskytte klassificerede oplysninger såsom efterretningstjenesternes arbejdsmetoder, fordi en vis fortrolighed om tjenesterne er afgørende for tjenesternes effektivitet.
Dennis Flydtkjær (DF), 2020-10-21:
Jeg håber, at ministeren kan bekræfte, at man faktisk har vist det med de 46 kampe under superligaordningen, og at der faktisk er mulighed for at håndtere det her på en god og forsvarlig måde, så man både kan tage hånd om, at der er sikkerhed om at komme på stadion uden at få corona, men faktisk også at man giver klubberne mulighed for at få en bedre økonomi.
Pernille Skipper (EL), 2019-10-03:
Så jeg vil bare gerne appellere til, at vi lover hinanden, inden vi går ind i det forhandlingslokale, at det, vi kommer ud med, er en finanslov, som kan mærkes på velfærden, og som kan måles på klimaregnskabet, så vi kan se de mennesker i øjnene, som har stemt på os.
Morten Bødskov (S), 2023-04-19:
Nu sad jeg ikke selv med til forhandlingerne, jeg havde et andet ministerium, og der var sandelig også godt gang i den der, så jeg havde ikke tid til at forhandle her, men jeg er da ked af, at jeg ikke har kunnet høre hr. Ole Birk Olesens analyser af, at energipriserne så hurtigt efterfølgende ville falde.
Dennis Flydtkjær (DF), 2012-05-31:
Der var f.eks. en sag fra Esbjerg, som blev godt beskrevet i JydskeVestkysten – jeg mener, det var tilbage i januar i år, men det kan være, jeg tager fejl – om et par, som boede i en etageejendom på tredje sal, og som havde besluttet sig for, at de ville skille sig af med deres hund.
Jesper Petersen (S), 2023-03-14:
Ruslands færd med udbygning og konsolidering af militær kapacitet langs landets arktiske kyst er bekymrende og er med til at skabe usikkerhed i området, og som sagt har man jo altså så også været nødt til at indstille de egentlige møder i Arktisk Råd.
Morten Marinus (DF), 2013-11-28:
Jeg er helt med på, at der kan være andre situationer, hvor det er nødvendigt, at man også har en valgtilforordnet med, men her har vi altså at gøre med en gruppe borgere, som i flere omgange via høringssvar har rettet henvendelse til Folketinget om, at den her problemstilling faktisk er noget, som ligger dem meget på sinde, og som faktisk er et problem for, at de kan afgive deres stemme anonymt.
Bente Dahl (RV), 2005-10-12:
Mit spørgsmål tager udgangspunkt i den signalforvirring, jeg synes der er i de udtalelser, ministeren kommer med: dels at der er brug for produktionsskolerne om 10 år, dels den der vurdering af, at produktionsskolerne skal gøre det bedre, at ressourcerne skal bruges langt bedre, at skolerne ikke skal nedlægges.
Frank Aaen (EL), 2001-10-26:
Det er til hr. Villy Søvndals bemærkning om, hvis man overgår til 100 pct.s refusion af pensionen: Det er klart, at hvis man ikke gør det tilsvarende, hvad angår sygedagpenge, hvad angår kontanthjælpen, åbner vi bare for en ny kassetænkning.
Christian H. Hansen (DF), 1999-04-27:
Det må være det samme princip, vi skal køre efter i dag, også de partier, der ikke står bag det forslag til vedtagelse, vi er med på. Den sidste og meget omdiskuterede offentliggørelsesliste så vi sidst i marts, og det fremgik bl.a. af den, at nogle af virksomhederne siden juni 1998 havde fået påbud, forbud eller bøder.
Jeppe Kofod (S), 2009-12-11:
Og det er også derfor, jeg siger, at jeg ikke forstår, hvor Venstre er i den her sag, for hvis man virkelig kerer sig om det danske folkestyre, accepterer man jo ikke den form for styre, altså at man bare tæller til 90 og så kan benægte fakta og benægte muligheden for at kigge magthaverne i kortene, når der er nogle ting, der er tvivl om, som der er i den her sag.
Peder Hvelplund (EL), 2019-11-15:
Det er de elementer, vi for øjeblikket sidder i forhandlinger om, og derfor kan vi heller ikke umiddelbart støtte beslutningsforslaget fra De Konservative, men vi kan jo glæde os over, at både V og K støtter vores forhandlingslinje, i hvert fald lige på det her punkt, i finanslovsforhandlingerne, og jeg kan da konstatere, at det her i hvert fald er endnu et eksempel på, at det er særdeles fornuftigt at holde V i opposition, da det betyder, at de en gang imellem indtager mere fornuftige holdninger, end når de er i regering.
Karsten Nonbo (V), 2015-05-07:
Vi havde jo desværre også mere end 200 våben, der blev røvet fra Antvorskov Kaserne, og jeg undrer mig over, at vi ikke har fået et beslutningsforslag fra Enhedslisten om, at vi også skal fratage forsvaret alt, hvad der hedder våben, for det er jo egentlig det, man vil.
Frank Aaen (EL), 2013-04-16:
Det er en meget vigtig del af den her lovgivning, og derfor vil jeg gerne have ministeren til at sige helt klart, at uanset om der skulle blive vedtaget en ny lov om aktindsigt, en ny offentlighedslov, eller det er den gældende, så vil det være muligt som minimum at opretholde gældende muligheder for aktindsigt på det her område, som vi diskuterer i dag, f.eks. ved at indsætte en paragraf om det i det her lovforslag.
Serdal Benli (SF), 2024-11-14:
Samtidig har regeringen fastholdt et solidarisk system, hvor vi undgår at skabe parallelle net, undgår smuthuller i elafgifter og bevarer fællesskabets princip om, at man betaler nogenlunde det samme i tariffer i hele landet, også i tyndtbefolkede områder og på øerne.
Morten Messerschmidt (DF), 2009-03-10:
Men er det voldsomt demokratisk, at et ønske, som jeg nu forstår at også den danske regering sådan set bakkede op om, nemlig det forhold, at alle lande burde have en fast kommissær, først kommer igennem, når EU så at sige bliver tvunget til skafottet, fordi befolkningen simpelt hen siger nej?
Jørgen Estrup (RV), 1997-11-13:
Der er sådan set meget godt at sige om dette lovforslag, og for dem, der har en vis historisk horisont på, hvordan Folketingets boligpolitiske debatter plejede at være her i nærheden af vedtagelse af finansloven, må det være en utrolig lettelse at slippe for at snakke kvoter og rammebeløb, og hvad ved jeg, som var vores traditionelle dagsorden på det her tidspunkt.
Lise von Seelen (S), 2010-12-07:
Vi synes, det er godt, at loven nu er blevet gennemgået, for selv om den jo i store træk har fungeret fornuftigt i en årrække, er det rigtig, rigtig vigtigt, at man følger op på et område som det her og har et system, som er så stabilt, og som er så sikkert, at mennesker, der er kommet i den situation, at de skal have et bo opgjort, kan finde ud af, hvordan systemet virker, ved at det har en sikker og god struktur.
Kirsten Normann Andersen (SF), 2018-04-17:
Det var noget af en øjenåbner, vil jeg gerne sige, for selv om jeg som ufaglært var blevet grundigt oplært i rigtig mange funktioner – alt fra skift af forbindinger på sår til katederpleje og injektioner med insulin – konstaterede jeg undervejs, at der var en meget stor forskel på at få at vide, hvordan du skal løse opgaven, og på at vide, hvorfor du skal løse opgaven på en ganske bestemt måde.
Christian Friis Bach (RV), 2023-05-04:
Derfor vil der være piger i Danmark og i verden, børn i Danmark og i verden, der af respekt for deres forældre ønsker at gå med kalot, med lange krøller, som det praktiseres i visse jødiske samfund, og som jeg har oplevet på mine rejser rundt i verden, eller med tørklæde, fordi der er tradition for det blandt muslimer eller, som jeg fortalte i går, da vi diskuterede det samme forslag, i min farmors indremissionske hjem, for der gik man med tørklæde, når man gik uden for huset.
Magnus Heunicke (S), 2021-05-27:
Og hvis det viser sig, at vi fra regeringens side og fra Folketingets side har behov for at justere og det vil sige ændre på loven – og det kan jo slet ikke afvises, det er for tidligt at konkludere nu her – så vil vi jo netop have en sådan diskussion og en høring og en ny lovproces.
Pia Olsen Dyhr (SF), 2015-12-17:
Jeg har bare noteret mig, at hr. Villum Christensen citerer CEPOS, og formanden for Klimarådet, Peter Birk, en anerkendt dansk økonom, har jo gennemregnet CEPOS' beregninger og viser bl.a., at det, CEPOS har gjort, er, at de har taget de allerdyreste virkemidler i virkemiddelkataloget, og at de bl.a. ikke har forholdt sig til et af de billige virkemidler, havvindmølleparker.
Peter Skaarup (DF), 2001-04-03:
Jeg vil godt spørge justitsministeren, om ministeren er enig i, at der er gået for lang tid, før denne lovgivning kommer på plads, som fru Birthe Rønn Hornbech har peget på her i spørgetimen. Ministeren siger, at vi har ventet på en rapport fra Sundhedsstyrelsen.
Søren Egge Rasmussen (EL), 2024-01-25:
Og så havde vi egentlig en forventning om, at vi ville blive indkaldt til nogle forhandlinger, hvor nogle bekendtgørelser for forskellige husdyrtyper skulle gennemgås, og at man kunne komme frem til, at der så selvfølgelig var nogle bekendtgørelser, der skulle ændres, når nu loven var blevet ændret.
Morten Bødskov (S), 2011-11-30:
Det er også derfor, jeg er glad for at kunne gøre spørgeren opmærksom på, at jeg i forrige uge havde fornøjelsen af at indgå en meget stor, bred aftale i Folketinget, som spørgerens parti, Venstre, valgte at tilslutte sig og i øvrigt var i et godt forhandlingsforløb om, og hvor vi netop sætter ind over for det her.
Frank Aaen (EL), 2008-01-17:
Men en overenskomstmæssig konflikt - det ved hr. Bent Bøgsted udmærket - er jo ikke ulovlig, den er lige præcis lovlig, og derfor kunne vi da godt få et klart svar på, om hr. Bent Bøgsted og Dansk Folkeparti vil acceptere en lovlig konflikt og undlade at gribe ind i den og på den måde diktere de offentligt ansatte nogle overenskomster, de synes er for dårlige.
Lene Espersen (KF), 2004-10-27:
Så jeg vil meget gerne sige til hr. Morten Bødskov, at det gerne skulle stå klart i dag, at Danmark er aktiv i kampen mod terrorisme, og det er både på det overordnede politiske plan, det er på det lovgivningsmæssige plan, og det er naturligvis på myndighedsplan, og sådan skal det være.
Jesper Langballe (DF), 2007-05-30:
Når hr. Steen Gade fuldstændig rigtigt fastslår, at der er mange internt fordrevne i Nordirak, er det jo netop et godt eksempel på, at Nordirak er et land, man flygter til, og ikke et land, man flygter fra, fordi der er fuldstændig fred.
Margrethe Vestager (RV), 2006-03-28:
Det at henvise den her lovgivning og dens effekter til, at eksamen er den flittige elevs fest, og at det er godt at have noget at se frem til, synes jeg er fundamentalt at undervurdere, hvad det er for en opgave, man har som lovgiver, og hvad det er for nogle mekanismer, man sætter i værk.
Flemming Damgaard Larsen (V), 2006-03-15:
Nu tror jeg ikke, at man kan sige, den er væsentlig dårligere, for det er således, at samtlige kommunalbestyrelser i området har sagt ja til den linjeføring, der ligger her i lovforslaget, og det tror jeg næppe at samtlige kommunalbestyrelser ville gøre, hvis det var et ringe forslag.
Lars Løkke Rasmussen (V), 2004-05-05:
Der synes jeg, at debatten her i dag har været en debat, hvor man i høj grad i forhold til et udspil, som har et sigte, der hedder de næste 20 år, har været meget nede i detaljen med, om der nu var en bestemt plads i Løgstør, som, når den skifter organisation den 1. januar 2007, bliver undergivet et andet takstregime etc. etc.
Troels Lund Poulsen (V), 2010-02-03:
Når det så er sagt, har jeg sådan set også tænkt, at jeg bliver nødt til at rette henvendelse til universiteterne, som har lavet den her undersøgelse, for som jeg jo brugte tid på at forklare den forrige spørger, mener jeg, der er en lang række fejlagtige antagelser, som gør, at man ikke får et retvisende billede.
Svend Auken (S), 2003-05-22:
Men til gengæld fik vi på baggrund af forslaget en, synes jeg, god forhandling med regeringen, og det er nu lykkedes at sikre flertal for et forslag, der i realiteten betyder, at det meget store milliardbeløb, som ellers ville være udloddet til forbrug, bliver nedbragt ganske betydeligt. For det første er det ifølge aftalen naturligvis muligt for kommunerne at lade være at sælge, og det er også pointeret i aftalen, at man kan lade være at sælge nettene, hvis man sælger de kommercielle dele fra.
Claus Hjort Frederiksen (V), 2008-11-26:
Hvis a-kasserne drev på og hele tiden sørgede for, at der blev søgt, havde vi måske heller ikke så mange, som har gået ledige, også på områder hvor der er mangel på arbejdskraft, og hvor man kan sige, at der sådan set ingen begrundelse er for, at folk skulle gå ledige.
Peter Skaarup (DF), 2008-06-10:
Vi har flere gange debatteret sagen i Folketingssalen, så det er jo ikke nyt stof for Det Radikale Venstre, hvad hele debatten om Hizb-ut-Tahrir går ud på - f.eks. opfordringen om drab på jøder, som Hizb-ut-Tahrir er kommet med og står bag ved.
John Dyrby Paulsen (S), 2014-12-11:
Men jeg vil godt sige meget klart, at det ikke er sådan, at der nødvendigvis er nogle, der har en vetoret i den sammenhæng og så kan, om jeg så må sige, blokere for ethvert fremskridt og enhver løsning og ethvert tiltag på det her område fra EU's side.
Troels Lund Poulsen (V), 2002-03-15:
Jeg mener, at man på alle måder får en god debat, og de opgaver, der også bliver spurgt til, bliver jo flyttet til at kunne blive varetaget i Socialministeriet, og så kan Socialministeriet lade dem varetage af andre, bl.a. de mere forskningsmæssige opgaver.
Ole Hækkerup (S), 2015-04-28:
Men jeg er jo for så vidt enig i, at det er vigtigt integrationsmæssigt at sørge for, at folk i højere og højere grad tager de værdier til sig, som knytter sig til det danske samfund – altså netop det med individets frihed til selv at vælge og bestemme over eget liv og egen krop, bestemme, hvad det er for et liv, man vil føre.
Peter Skaarup (DF), 2012-10-04:
Vi havde justitsministeren i samråd her til morgen, og det klare indtryk, man fik, når man lyttede til justitsministeren, og det klare indtryk, man har fået også under vores åbningsdebat i dag, er, at Socialdemokraterne og regeringen ikke har nogen bud på, hvad de vil gøre i fremtiden for at sætte ind over for sådanne ting.
Franciska Rosenkilde (ALT), 2025-02-18:
Med fare for at gentage det, som ordføreren for Alternativet lige har sagt, vil jeg gerne anerkende Konservative for netop at italesætte klimakampen som noget andet end en ideologisk kamp, for dybest set burde klimakampen og det at være ambitiøs i sin klimapolitik ikke have nogen anden farve end grøn.
Christian Juhl (EL), 2016-04-01:
F.eks. synes jeg, det er fuldstændig vanvittigt, at man vender ryggen til, at ISIL sælger tonsvis af olie via f.eks. Tyrkiet til Israel, så de har råd til moderne våben, så de har råd til at lønne deres unge mænd med en ret god løn som alternativ til arbejdsløshed.
Elisabeth Geday (RV), 2006-10-27:
Men det, der står tilbage for mig, er, at det lyder, som om hr. Jakob Axel Nielsen har haft adgang til den her kulegravningsrapport, som ligger klar på mandag, for det var nogle tal, hvoraf nogle af dem da i hvert fald var nye for mig, så jeg ved ikke, om hr. Jakob Axel Nielsen vil starte med at indvie mig i, om han kender til resultaterne af den her kulegravningsrapport.
Pernille Sams (KF), 1999-05-26:
Derfor skyndte vi os at fremsætte det her forslag for at få denne her sag sat på dagsordenen, og jeg vil gerne sige, at vi kører den med stor glæde igennem, også i denne her folketingssamling, hvis det i dag viser sig, at der er flertal for de tanker, der ligger i forslaget.
Liselott Blixt (DF), 2009-11-19:
I april 2008 stillede myndighederne krav om, at hospitalerne satte en forløbsleder og en forløbskoordinater ind til at optimere og forbedre patientforløbene; dette som følge af de nye nationale mål for lynhurtig udredning og behandling af kræftpatienter.
Kasper Sand Kjær (S), 2021-03-16:
Men jeg kunne da aldrig drømme om at blande mig i, hvad DR skal sende søndag aften kl. 20.00 – det kan jeg da aldrig nogen sinde være den rigtige til at gøre – men jeg vil gerne insistere på, at vi skal have den fælles samtale om det, som de allerdygtigste udviklere af dansk tv får skabt til at sende på DR kl. 20.00 søndag aften.
Kristian Thulesen Dahl (DF), 2018-05-30:
Sagen er jo, at i det forslag til vedtagelse, som et flertal her i Folketinget vedtager senere i aften, fremgår det, at retningen i udlændingepolitikken skal fastholdes, det fremgår, at midlertidigt ophold også er midlertidigt, det fremgår, at der skal være drøftelser med initiativer i forlængelse af Tysklands loft over familiesammenføringer.
Charlotte Dyremose (KF), 2001-12-11:
Der er måske ikke så mange af dem, men jeg kan frygte, at sådanne minimumsbegrænsninger vil betyde, at mennesker med mindre behov enten får tildelt overflødig hjælp, som kunne gøre langt større gavn hos andre ældre med langt større behov, eller at den ældre med det meget lille behov for hjælp måske slet ingen hjælp får, fordi det lille behov ikke passer ind i systemets krav.
Ebbe Kalnæs (CD), 2000-03-17:
Og når det ender helt galt, er vi jo bundet af forlig og aftaler, som vi skal fægte os igennem, så vi ser ikke så tit nogle, der smider sig ned og siger: Undskyld, nu har vi altså fået lavet noget møg, og det her er løbet os af hænde.
Ruben Kidde (RV), 2020-06-12:
Så derfor – selv om vi er meget, meget glade for intentionen om energiøer og glæder os til at forhandle det – skal der skrues op for volumenen og sættes fart på udbygningstempoet, og det kunne jo være ved at fremrykke og beslutte at køre med de havvindmølleparker, som er screenet og egentlig ligger klar til en udbudsproces.
Thorkild Simonsen (S), 1997-11-06:
Og ikke mindst i lyset af det forestående kommunevalg mener jeg, det er vigtigt at holde sig det for øje. Det, der er brug for i den forbindelse, er at styrke interessen for det kommunalpolitiske arbejde og at tiltrække kvalificerede borgere til at påtage sig kommunale hverv og helst så mange som muligt til at stemme ved dette valg.
Rasmus Lund-Nielsen (M), 2024-01-17:
Af den grund støtter vi ikke beslutningsforslaget, som det er fremlagt her, men vi er åbne for at se, om vi på anden vis kan styrke indeklimaet, ligesom jeg også meget gerne vil drøfte, hvordan vi kan forbedre andre forhold relateret til de fysiske betingelser, som jeg opremsede, i forhold til skoleelevers indlæring og trivsel.
Jens Christian Lund (S), 2010-10-26:
Det tror jeg gerne på, men når det er så teknisk besværlige lovforslag som L 20, synes jeg, vi skal have en teknisk gennemgang, enten før lovforslaget bliver gennemført eller i hvert fald under udvalgsarbejdet, og også gerne en mundtlig gennemgang, så vi kan stille nogle uddybende spørgsmål.
Morten Messerschmidt (DF), 2023-05-10:
Det, der egentlig optager mig, når jeg hører undervisningsministeren, er, hvordan de lærere, der gerne vil undervise i Muhammedtegningerne og forklare det segment i befolkningen – eller befolkningen kan man ikke kalde dem, men dem, som er kommet ind i landet – der altså ikke støtter ytringsfriheden, mon vil tage det, når man ved, at en regering, hvor i hvert fald ét parti tidligere har støttet op om det her, nu viger tilbage?
Bjarne Laustsen (S), 2003-05-28:
Det er jo selvfølgelig positivt, at statsministeren har det syn på det, men måske ikke for de mange tusinde mennesker, der ikke har noget at lave, og jeg synes heller ikke, vi har set det hos organisationer eller arbejdsmarkedsråd, dem, der melder ind til regeringen om, hvordan de tror beskæftigelsesudviklingen er.
Peter Christensen (V), 2016-03-02:
Så igen: Jeg har været optaget af at mindske de konsekvenser, der var, af den tidligere regerings besparelsesforslag på 125 mio. kr. Og jeg håber sådan set også, at Socialdemokratiet i de kommende drøftelser vil være indstillet på at mindske besparelseskravet for dermed også at mindske konsekvenserne for beredskabet.
Pia Boisen (EL), 2004-10-26:
Særlig i en situation med alt for stramme budgetter og hvor der skal ske store omlægninger af hele strukturen i det offentlige, er vi nervøse for, at den elektroniske overvågning kan blive et billigere alternativ og en nødløsning i stedet for den nødvendige opprioritering og opkvalificering af personalet.
Maria Reumert Gjerding (EL), 2016-05-03:
at når vi genfremsætter forslaget om, at køer skal på græs, når vi tager fat i kastration af svin, når vi tager fat i forbud mod fikserede søer i fareafdelinger, og når vi inden længe igen vil forsøge at sætte pelsdyrene på dagsordenen, så denne gang har Dansk Folkeparti med.
Knud Erik Kirkegaard (KF), 2003-11-27:
Da den Konservative ordfører, fru Else Theill Sørensen, desværre ikke kan være til stede, skal jeg på hendes vegne sige følgende om L 89: Lovforslaget er en tilføjelse til lov om patienters retsstilling, og den omhandler patienters selvbestemmelse over biologisk materiale, der er afgivet i forbindelse med behandling. Det biologiske materiale, der er tale om, kan være blodprøver, urinprøver eller vævsprøver, men det kan også være bortopererede organer eller amputerede lemmer.
Hans Christian Schmidt (V), 2004-02-26:
Øget anvendelse af mindre støjende dæk er et virkemiddel, som også er omfattet af vejstøjsstrategiens 10-punkts-plan, men en forudsætning for, at man kan øge oplysningen om sådanne dæktyper, er, at der foreligger støjoplysninger om de forskellige dæktyper, der sælges, og det er ikke tilfældet i dag. Det nye EF-direktiv forventes at føre til, at der tidligst i 2007 er et sådant udvalg af dæk på markedet, at man kan gennemføre en bredere forbrugerinformation om støjreducerende dæk.